**Facultatea de Litere**

**Școala Doctorală Litere**

**REGULAMENT ADMITERE**

**LA STUDII UNIVERSITARE DE DOCTORAT**

**2025 – 2026**

**I. Norme de organizare**

 Concursul de admitere la doctorat în Școala Doctorală Litere se desfășoară în conformitate cu legislația în vigoare, pe baza prevederilor O.M.E. nr. 3020/2024 pentru aprobarea Regulamentului-cadru privind studiile universitare de doctorat, cu modificările și completările ulterioare, a O.M.E. nr. 3693/2024 pentru aprobarea Metodologiei-cadru privind organizarea admiterii în învățământul superior în ciclurile de studii universitare de scurtă durată, de licență, de master și de doctoratși a prezentului Regulament.

 Școala Doctorală Litere organizează concursul de admitere la doctorat în domeniul Filologie, subdomeniile Studii literare și Lingvistică, și în domeniul Studii culturale.

 În conformitate cu Legea învățământului superior nr. 199/2023, cu modificările și completările ulterioare, programele de studii universitare de doctorat din Universitatea din București intră în categoria doctoratului științific cu finanțare de la bugetul de stat sau în regim cu taxă și se organizează numai la formele de învățământ cu frecvență și cu frecvență redusă. Granturile aferente includ cuantumul burselor individuale la forma de învățământ cu frecvență.

**II. Calendarul admiterii**

 Înscrierile și concursul de admitere la doctoratse desfășoară conform calendarului (anexă la prezentul Regulament) aprobat de Consiliul Școlii Doctorale Litere, în sesiunile iulie și septembrie 2025.

**III. Pregătirea desfășurării concursului de admitere**

 Școala Doctorală Litere afișează pe pagina de internet <https://litere.ro/admitere/doctorat/sdl/> oferta de arii tematice în care conducătorii de doctorat afiliați pot coordona teze de doctorat în anul universitar următor, precum și disponibilitatea de a conduce teze de doctorat în limbi de circulație internațională. Standardele de asigurare a calității redactării tezei de doctorat într-o limbă străină vor face obiectul unei proceduri separate a Școlii Doctorale Litere.

 Numărul de locuri (cu precizarea distribuției acestora) se va anunța de către Sceretaritul școlii Doctorale Litere, prin afișare la avizierul facultății și pe site-ul <https://litere.ro/>.

 Consiliul Școlii Doctorale poate stabili o alocare orientativă a acestor locuri finanțate de la buget pe domenii (Filologie și Studii culturale) și sub-domenii (Studii literare și Lingvistică) și/sau pe conducători de doctorat.

Numărul maxim de doctoranzi pentru fiecare conducător este de 8 (opt), număr care, în conformitate cu regulamentele în vigoare, poate fi extins până la 12, în cazuri bine determinate (doctoranzi străini, doctorate în cotutelă internațională, lipsă acută de specialiști în domeniu).

 După distribuirea locurilor de la buget și cu taxă de către C.S.U.D. în baza locurilor alocate de Ministerul Educației și Cercetării, conducătorii de doctorat propun teme de cercetare pentru fiecare poziție vacantă de student-doctorand, iar consiliul școlii doctorale le aprobă, ținând cont de numărul maxim de studenți-doctoranzi care pot fi îndrumați de către un conducător de doctorat, stabilit de Senatul U.B.

 Numărul de teme aferente granturilor doctorale aprobat de consiliul școlii doctorale poate fi mai mare decât numărul de locuri alocat de C.S.U.D. și se afișează cu cel puțin 30 de zile înaintea desfașurării concursului de admitere.

**IV. Condiții generale de înscriere la concurs**

(1) La admiterea la doctorat se pot prezenta candidații care îndeplinesc următoarele condiții cumulativ:

a) sunt absolvenți cu diplomă de masterat sau diplomă echivalentă acesteia, conform legii;

b) numărul cumulat de credite de studii transferabile dobândite pentru ciclurile de studii universitare de licență și de masterat trebuie să fie de cel puțin 300 credite transferabile (în continuare E.C.T.S.);

c) sunt absolvenți cu diplomă de licență sau echivalentă (diploma de licență a absolvenților unor programe de studii de 5 sau 6 ani, forma de învățământ „zi”), eliberată până în anul absolvirii primei promoții de licență organizate în conformitate cu prevederile Legii nr. 288/2004 privind organizarea studiilor universitare, cu modificările și completările ulterioare (învățământ de lungă durată).

(2) Se pot prezenta la concursul de admitere și absolvenți de studii efectuate în străinătate și recunoscute de către direcția de specialitate din cadrul Ministerului Educației și Cercetării ca studii universitare de masterat, iar numărul cumulat de credite de studii transferabile dobândite pentru ciclurile de studii universitare de licență și de masterat trebuie să fie de cel puțin 300 ECTS).

(3) Cetățenilor statelor membre ale Uniunii Europene, ai statelor aparținând Spațiului Economic European și ai Confederației Elvețiene, precum și românilor de pretutindeni[[1]](#footnote-1), indiferent de cetățenie, le sunt aplicabile condițiile prevăzute de lege pentru cetățenii români, inclusiv în ceea ce privește taxele de școlarizare.

(4) De regulă înscrierea la concursul de admitere nu este condiționată de domeniul în care a fost dobândită diploma de licență sau de masterat.

(5) Scutirea de plata taxelor de înscriere la concursul de admitere se va face potrivit prevederilor legale.

 Înscrierile se vor face la secretariatul școlii doctorale sau în sistem on-line.

 În cazul înscrierii în sistem on-line, fie prin platformă on-line sau trimitere prin e-mail către secretariatul școlii doctorale, încărcarea/ trimiterea documentelor de către candidați se face cu asumarea de către aceștia a responsabilității cu privire la autenticitatea și corespondența dintre documentele digitale/ scanate și cele originale, în platformă/ în conținutul mesajului electronic.

 Pentru înscriere, candidatii vor depune/ încărca următoarele acte:

a) cerere/ fișă de înscriere - formular tip;

b) copie după un act de identitate valabil (B.I./ C.I./ pașaport etc. în funcție de cetățenia candidatului);

c) certificat de naștere, copie (certificarea conformității cu originalul se poate face de către secretariatul școlii doctorale);

d) certificat de căsătorie sau alt act de schimbare a numelui, copie (certificarea conformității cu originalul se poate face de către secretariatul școlii doctorale);

e) diploma de bacalaureat sau echivalentă, copie (certificarea conformității cu originalul se poate face de către secretariatul școlii doctorale);

f) diploma de învățământ superior (licență) și foaia matricolă/ supliment la diplomă, copii (certificarea conformității cu originalul se poate face de către secretariatul școlii doctorale);

g) diploma de masterat/ studii aprofundate și foaia matricolă/ supliment la diplomă, copii sau adeverință pentru absolvenții de studii universitare de masterat din anul curent (certificarea conformității cu originalul se poate face de către secretariatul școlii doctorale);

h) memoriu de activitate știintifică;

i) lista cu titlurile lucrărilor științifice publicate;

j) proiectul de cercetare și lista bibliografică privind tema propusă, în concordanță cu domeniul conducătorului ales de candidat (v. precizări în cap. *V.* *Desfășurarea concursului*);

k) certificat de competență lingvistică, copie nelegalizată (conform anexei privind tipurile de certificate de competență lingvistică, atașată prezentei metodologii);

m) declarație pe propria răspundere privind exactitatea/ corectitudinea documentelor transmise on-line;

l) chitanța de achitare a taxei de înscriere.

**Pentru cetățenii străini** - certificatul de competență lingvistică privind cunoașterea limbii române/ certificat de competență lingvistică de cunoaștere a unei limbi de circulație internațională, în cazul în care programul de doctorat se desfășoară într-o limbă de circulație internațională, exceptând candidații cetățeni străini care provin din statele cu acea limbă oficială de circulație internațională sau care au absolvit la ciclurile anterioare un program de studii desfașurat în respectiva limbă internațională;

 (3) **Suplimentar,** pentru persoanele care solicită scutirea de taxă la înscriere la concursul de admitere, se va prezenta unul dintre următoarele documente:

a) copie a certificatelor de deces ale părinților (în cazul celor orfani de unul sau ambii părinți);

b) document care să ateste proveniența candidatului din familie monoparentală;

c) adeverință că provin din sistemul de protecție socială (în cazul celor aflați în această situație la momentul înscrierii);

d) adeverință din care să rezulte calitatea de personal didactic sau didactic auxiliar, în activitate sau pensionat a susținătorului legal;

e) adeverință din care să rezulte calitatea de personal încadrat în Universitatea din București pentru susținătorii legali ai candidatului.

(4) Potrivit legii, beneficiază de scutirea de taxă și persoanele aflate în risc de a-și pierde capacitatea de satisfacere a nevoilor zilnice de trai din cauza unor situații precum boală, dizabilitate, sărăcie pe baza unei adeverințe eliberate de Direcția de Asistență Socială pe raza căreia candidatul are domiciliul.

(5) Persoanele prevăzute la alin. (3) lit. a), b) și c) trebuie să îndeplinească cumulativ următoarele două condiții: a) să nu depășească vârsta de 35 de ani la momentul înscrierii; b) să nu realizeze un venit lunar net mediu per membru de familie pentru ultimele 12 luni peste salariul de bază minim net pe economie.

(6) Setul complet de documente depuse/ încărcate este verificat de către secretariatul școlii doctorale și este disponibil înainte de prima probă de concurs.

 Admiterea candidaților români de pretutindeni și a cetățenilor străini din state terțe Uniunii Europene se realizează în baza metodologiilor special elaborate de către Ministerul Educației și Cercetării, iar aceștia se vor adresa Direcției Relații Internaționale/ Serviciul Relații Externe,în vederea înscrierii la concursul de admitere la studiile universitare de doctorat.

 Candidații care nu fac parte din Uniunea Europeană, Spațiul Economic European și Confederația Elvețiană (extracomunitari) au obligația de a prezenta **la înscriere** atestatul de recunoaștere a acestor studii, eliberat de către direcția de specialitate din cadrul Ministerului Educației și Cercetării. Atestatul de recunoaștere va fi însoțit de copiile traducerilor legalizate ale diplomelor care au stat la baza emiterii acestuia.

 O persoană poate beneficia de finanțare de la buget pentru un singur program de doctorat. Costurile aferente depășirii duratei învățământului gratuit, prevăzute de lege, se suportă de către studentul-doctorand.

**V. Desfășurarea concursului**

Admiterea are loc sub forma unui colocviu de prezentare de către fiecare candidat a proiectului de cercetare. Concursul de admitere la doctorat se desfășoară la Facultatea de Litere, pe domenii și subdomenii (Studii literare, Lingvistică, Studii culturale), în prezența comisiilor de admitere. În acest sens, vor fi organizate 3 sub-comisii (pentru domeniul Filologie, cu sub-domeniile Studii literare și Lingvistică, și pentru domeniul Studii culturale). În cazuri speciale, la cererea motivată a candidatului, cu avizul consiliului Școlii Doctorale și cu aprobarea conducerii Universității din București, concursul de admitere se poate desfășura prin videoconferință. În acest caz, înregistrarea audio-video a susținerii concursului de admitere este obligatorie și se arhivează împreună cu celelalte documente ale admiterii.

Selecția candidaților la doctorat pentru ocuparea unui loc dintre cele scoase la concurs este realizată de comisia de admitere.

Pentru toate domeniile/subdomeniile, **proiectul de cercetare** care se va depune la dosarul de înscriere va avea 7-10 pagini și va avea următoarea structură, cu punctajul aferent:

1) prezentarea temei, obiectivele cercetării (2 p.);

2) cadrul teoretic și metodele de cercetare (2 p.);

3) schiță de sumar; prezentarea succintă a conținutului fiecărui capitol (2 p.);

4) evidențierea originalității demersului de cercetare (1 p.);

5) corpusul de lucru (1 p.);

6) bibliografia preliminară: 2-4 pagini (1 p).

Se acordă 1 punct din oficiu.

Membrii comisiei acordă note de la 1 la 10 pentru proiectul depus la dosar și, respectiv, pentru prezentarea în cadrul colocviului de admitere. Media de admitere a fiecărui candidat se calculează ca medie aritmetică a celor două note acordate, cu 2 zecimale, fără rotunjire. Media minimă de admitere este 7 (șapte).

Candidatul va contacta conducătorul cu care ar dori să colaboreze pentru a discuta cu acesta proiectul de cercetare înainte de depunerea dosarului. Conducătorul vizat își exprimă acordul de principiu, acesta nefiind o garanție a acceptării candidatului la Școala Doctorală în urma concursului. Conducătorul de doctorat poate face parte din comisia de admitere dacă are calitatea de titular al Universității din București. Indiferent dacă acesta face sau nu parte din comisie, se solicită acordul său cu privire la coordonarea candidatului la ocuparea poziției de student-doctorand. În caz de dezacord, comisia va recomanda candidatului colaborarea cu un alt conducător de doctorat.

# VI. Rezultatele concursului

 Media minimă de admitere la studiile universitare de doctorat este 7 (șapte). Media se calculează cu două zecimale, fără rotunjire. Mediile generale obținute de candidați la admitere sunt valabile pentru stabilirea ierarhiei de clasificare numai la școala doctorală la care aceștia au candidat pentru fiecare sesiune.

 Precizările privind alocarea/ ocuparea locurilor de la buget cu bursă și, respectiv, fără bursă, ca urmare a concursului de admitere, sunt:

(1) În sesiunea din luna iulie 2025 se scot la concurs toate pozițiile vacante de student-doctorand cu granturi de studii și, respectiv, cu taxă, aprobate de consiliul fiecărei școli doctorale în vederea ocupării locurilor atribuite de C.S.U.D. și aprobate de Senatul U.B., în concordanță cu cifra de școlarizare alocată de Ministerul Educației și Cercetării.

(2) După finalizarea concursului de admitere din prima sesiune, în proxima ședință a C.S.U.D. se aprobă ocuparea locurilor de la buget și cu taxă propuse de către comisiile de admitere, în ordinea descrescătoare a mediei obținute.

(3) În aceeași ședință a C.S.U.D. se fac realocări de locuri bugetare către școlile doctorale care au avut un număr de candidați cu notă de promovare a concursului de admitere mai mare decât numărul de locuri bugetate alocate inițial și care au fost nominalizați în lista de așteptare întocmită după desfășurarea concursului.

(4) Locurile realocate sunt preluate proporțional de la toate școlile doctorale care nu au ocupat în integralitate locurile de la buget alocate inițial de către C.S.U.D.

(5) Locurile de la buget rămase libere după aceste realocări se redistribuie, de regulă, după cum urmează: cel puțin 80% dintre acestea rămân la școlile doctorale de care aparțineau și cel mult 20% se redistribuie către școlile doctorale care vor face în această ședință solicitarea de organizare a unei sesiuni de admitere și în septembrie 2025, chiar dacă au ocupat sau au depășit locurile alocate inițial de C.S.U.D.

(6) Sesiunea de admitere din luna septembrie este dedicată ocupării locurilor vacante rămase neocupate sau redistribuite după sesiunea din iulie. Totodată, în sesiunea de admitere din luna septembrie 2025, se stabilește ierarhia finală în ordinea descrescătoare a mediilor obținute de candidații participanți la cele 2 sesiuni pe numărul total de granturi alocate.

(7) Candidații cu nota de promovare a concursului de admitere, care nu s-au încadrat în limita numărului de granturi alocate, sunt nominalizați în liste de așteptare aferente acestei sesiuni, în vederea unei eventuale atribuiri a unui grant de la buget după procedura de redistribuire la nivelul I.O.S.U.D. – U.B. ce se va derula în proxima ședință C.S.U.D.

 Confirmarea ocupării locurilor finanțate din granturi doctorale de la buget se va face după fiecare sesiune de admitere.

 Comisia de admitere de la fiecare școala doctorală întocmește și afișează lista preliminară a candidaților admiși/ respinși pentru fiecare sesiune de admitere și pentru fiecare domeniu din cadrul școlii doctorale în ordinea descrescătoare a mediilor generale obținute cu menționarea beneficiarilor de granturi doctorale aferente formei de învățământ cu frecvență, și cu frecvență redusă respectiv.

În baza acestor liste, semnate de către comisia de admitere, se va întocmi lista finală după aprobarea dată în ședința C.S.U.D. În cazul în care există candidați care au optat doar pentru o formă de finanțare/învățământ și nu au obținut un loc din categoria specificată, acestia vor fi trecuți pe o listă de așteptare. Lista de așteptare va conține și potențiali candidați care au avut notă de admitere, dar au fost clasificați sub locurile alocate inițial școlii doctorale.

Contestațiile în cazul probelor scrise se depun la secretariatul școlii doctorale în termen de 24 de ore de la afișarea rezultatelor provizorii prin modalitatea menționată în regulamentul fiecărei facultăți, iar rezultatele acestora se comunică în maxim 2 (două) zile după încheierea termenului de depunere a contestațiilor.

 Rezultatele obținute la probele orale nu pot fi contestate.

Rezultatele concursului de admitere, aprobate de Comisia Centrală de Admitere a Universității din București, se aduc la cunoștință prin afișarea la avizierul facultății și pe site-ul <https://litere.ro/>, conform calendarului de admitere.

În caz de medii egale, departajarea candidaților se va face pe baza următoarelor criterii: 1) media obținută la susținerea disertației (în cazul absolvenților de studii universitare de masterat organizate cf. Legii nr. 288/2004)/a examenului de licență (în cazul absolvenților de studii universitare de lungă durată organizate cf. Legii nr. 84/1995); 2) media de absolvire a programului de masterat (cf. *IV.b*)/de licență (cf. *IV.a*).

Candidații admiși trebuie să confirme locul prin depunerea actelor în original la secretariatul Școlii Doctorale Litere; termenul de depunere a actelor pe loc finanțat de la buget este precizat în *Calendarul admiterii* (anexat). Neprezentarea dosarului în original la termen, din vina exclusivă a candidatului admis, duce la pierderea locului finanțat de la buget.

Candidații care își retrag actele de înscriere înainte de afișarea rezultatului final al concursului sunt considerați eliminați din concurs.

Candidații declarați admiși și după achitarea taxei de înmatriculare sunt înmatriculați la studiile universitare de doctorat în baza rezultatului concursului pentru anul universitar 2025/2026 prin decizia Rectorului Universității din București.

Dosarele candidaților respinși sau ale celor care renunță la școlarizare se restituie candidaților, la cerere, după afișarea rezultatelor finale, în cel mult 48 de ore de la depunerea cererii, gratuit, pe baza actelor de identitate.

**VII. Dispoziții finale**

 Taxa de înscriere la concursul de admitere 2025 la Școala doctorală Litere este de 300 de lei.

Modalitățile de plată a taxei se afișează de către secretariatul Școlii doctorale, înainte de începerea perioadei de înscriere. Taxele achitate și nefolosite, din motive obiective, pot fi restituite, la cerere, cu avizul conducerii Facultății, al Directorului General Administrativ și cu aprobarea conducerii Universității din București.

Candidații scutiți de plata taxelor de înscriere la concursul de admitere beneficiază de această scutire o singură dată pentru un ciclu de studii universitare de doctorat în cadrul unei instituții de învățământ superior.

Scutirea de plată a taxelor de înscriere la concursul de admitere se aprobă de către conducerea Facultății de Litere, pe baza actelor doveditoare prezentate de candidați, din care să rezulte că fac parte din una dintre categoriile enunțate mai sus.

ANEXĂ

**TIPURI DE CERTIFICATE DE COMPETENȚĂ LINGVISTICĂ\***

**pentru admiterea la studiile universitare de doctorat**

**2025**

|  |  |  |  |
| --- | --- | --- | --- |
| Nr.crt. | Documentul | Se acceptă la secretariatul facultății /școlii doctorale | Este nevoie de testare C.L.S.\*\* |
| 1. | Certificat de competență lingvistică eliberat de Facultatea de Limbi și Literaturi Străine – Departamentul de Limbi Moderne (Universitatea din București)  | **X** |  |
| 2. | Certificat de competență lingvistică eliberat de Universitățile din cadrul Consorțiului *Universitaria* și de Universitatea „*Transilvania*” din Brașov  | X |  |
| 3. | Diplome ale programelor în limbi străine ale Universității din București, Universității Naționale de Știință și Tehnologie POLITEHNICA BUCUREȘTI și Universitățile din cadrul Consorțiului *Universitaria* | X |  |
| 4. | Teste internaționale (TOEFL, DELF, GOETHE Institut, Cambridge Certificate, etc.)  | X |  |
| 5. | Diplome și certificate eliberate de institute culturale străine (Consiliul Britanic, Institutul Francez, Institutul Cervantes, Institutul Italian etc.) | **X** |  |
| 6. | Documente din care rezultă o perioadă de studii în străinătate de cel puțin 6 luni, conform O.M. | X |  |
| 7. | Diploma de bacalaureat eliberată de liceu bilingv cu mențiunea desfășurării programului de liceu în limba de circulație internațională  | **X** |  |
| 8. | Diplome și certificate eliberate de alte universități și organisme  |  | X |

**\* Minim Nivel B2**

**\*\*Centrul de Limbi Străine „ARIEL” al Universității din București (C.L.S.):**

1. Conform prevederilor *METODOLOGIEI de școlarizare a românilor de pretutindeni în învățământul superior de stat din România, pe locuri de studii fără plata taxelor de școlarizare, dar cu bursă, respectiv, fără plata taxelor de școlarizare, dar fără bursă începând cu anul universitar 2017-2018, aprobată prin Ordinul comun M.E.N. (nr. 3900/16.05.2017) – MAE (A10-2046-26.05.2017) – M.R.P. (nr. C/129/07.06.2017)*:, art. 1 alin.1 a) și b) :*„a)Persoanele care își asumă în mod liber identitatea culturală română, persoanele de origine română și cele aparținând filonului lingvistic și cultural românesc, care locuiesc în afara frontierelor României, indiferent de etnonimul folosit (armâni, armânji, aromâni, basarabeni, bucovineni, cuţovlahi, daco-români, fărşeroţi, herţeni, istro-români, latini dunăreni, macedoromâni, macedo-români, maramureșeni, megleniţi, megleno-români, moldoveni, moldovlahi, rrămâni, rumâni, valahi, vlahi, vlasi, volohi, macedo-armânji), precum și toate celelalte forme lexicale înrudite semantic cu cele de mai sus. b)Românii emigrați, fie că au păstrat sau nu cetățenia română, descendenții acestora, precum și cetățeni români cu domiciliul stabil sau reședința în străinătate*.” [↑](#footnote-ref-1)